Zagreb, 29. listopada 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2., 4. i 5., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Helene Masarić,** **pročelnice Ureda Grada Opatije** za davanjem mišljenja Povjerenstva, na 26. sjednici, održanoj 29. listopada 2018.g., daje sljedeće:

**OČITOVANJE**

**I. Na temelju članka 14. stavka 1., u vezi s člankom 20. stavkom 1. ZSSI-a, dužnosnica, zamjenica gradonačelnika Grada Opatije, ne može za vrijeme mandata te u razdoblju od dvanaest mjeseci nakon prestanka mandata biti članica uprave, odnosno direktorica trgovačkog društva.**

**II. Na temelju članka 20. stavka 1. ZSSI-a dužnosnica, zamjenica gradonačelnika Grada Opatije u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnice bila u poslovnom odnosu s Gradom Opatijom.**

**III. Na temelju članka 20. stavka 3. ZSSI-a dužnosnica može zatražiti suglasnost Povjerenstva za stupanje u radni odnos iz točke II. Izreke ovog očitovanja.**

Obrazloženje

Dana 4. listopada 2018.g. Helena Masarić, pročelnica Ureda Grada Opatije podnijela je Povjerenstvu zahtjev za davanjem mišljenja koji je u knjigama ulazne pošte zaprimljen pod brojem: 711-U-2837-P-305/18-01-5, povodom kojeg je otvoren predmet broj: P-305/18.

Člankom 6. stavkom 1. ZSSI-a propisano je da u slučaju dvojbe je li neko ponašanje u skladu s načelima javnih dužnosti, dužnosnici moraju zatražiti mišljenje Povjerenstva. Člankom 6. stavkom 2. ZSSI-a propisano je da će Povjerenstvo najkasnije u roku od 15 dana od dana primitka zahtjeva dati obrazloženo mišljenje na zahtjev dužnosnika.

Člankom 3. stavcima 1. i 2. ZSSI-a propisano je tko se smatra dužnosnikom u smislu navedenog Zakona te na koje osobe se isti primjenjuje. Time je definiran i djelokruga rada te nadležnost Povjerenstva za odlučivanje o sukobu interesa. Iako je zahtjev za davanjem mišljenja Povjerenstva podnijela osoba koja nije dužnosnik u smislu ZSSI-a, postavljeni upit u vezi je s tumačenjem odredbi ZSSI-a, stoga na podneseni zahtjev u svrhu učinkovitog sprečavanja sukoba interesa i edukacije dužnosnika u pitanjima sukoba interesa, Povjerenstvo daje obrazloženo očitovanje.

U zahtjevu se u bitnome navodi da je podnositeljica zahtjeva kao pročelnica Ureda Grada Opatije dobila upit zamjenice gradonačelnika navedene jedinice lokalne samouprave o tome može li nakon prestanka obnašanja dužnosti biti imenovana direktorom trgovačkog društva u isključivom vlasništvu Grada Opatije. Podnositeljica zahtjeva navodi kako smatra da u konkretnom slučaju mjerodavno pravo predstavlja odredba članka 20. stavka 1. ZSSI-a s obzirom da je navedeno trgovačko društvo za vrijeme mandata zamjenice gradonačelnika Grada Opatije stupalo u poslovne odnose s Gradom Opatijom te da direktora predmetnog trgovačkog društva imenuje skupština koju čini gradonačelnik iste jedinice lokalne samouprave. Podnositeljica traži mišljenje Povjerenstva o primjeni članka 20. ZSSI-a u konkretnom slučaju.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava. Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. toga Zakona počinju danom stupanja na dužnost i **traju dvanaest mjeseci od dana prestanka obnašanja dužnosti**.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istog članka propisano je da u slučaju iz stavka 1. istog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Povjerenstvo obrazlaže da je zabrana iz članka 14. stavka 1. ZSSI-a propisna beziznimno i primjenjuje se na članstvo u upravnim tijelima svih trgovačkih društava, neovisno o vlasničkoj strukturi istih i to kako za vrijeme trajanja mandata, tako i u razdoblju od dvanaest mjeseci nakon prestanka mandata. Slijedom navedenoga, dužnosnica, zamjenica gradonačelnika Grada Opatije **ne može biti direktor trgovačkog društva** u vlasništvu Grada Opatije za vrijeme obnašanja, kao ni godinu dana nakon prestanka obnašanja dužnosti.

Nadalje, u slučaju da dužnosnica namjerava zasnovati radni odnos u istom trgovačkom društvu, ali na nekom drugom radnom mjestu koje ne predstavlja poslove direktora, odnosno člana uprave trgovačkog društva, Povjerenstvo ukazuje na odredbu članka 20. stavka 1. ZSSI-a prema kojoj dužnosnica ne može u roku od jedne godine nakon prestanka obnašanja dužnosti stupiti u radni odnos u trgovačkom društvu koje je za vrijeme njezina mandata bilo u poslovnom odnosu s tijelom javne vlasti u kojem je obnašala dužnost, konkretno s Gradom Opatijom. Međutim, na temelju članka 20. stavka 4. ZSSI-a Povjerenstvo može, na zahtjev dužnosnice, dati suglasnost na sklapanje takvog ugovora o radu ukoliko iz okolnosti konkretnog slučaja proizlazi da ne postoji sukob interesa.

Slijedom navedenoga, ukoliko se dužnosnica, zamjenica gradonačelnika Grada Opatije, planira zaposliti u trgovačkom društvu kojem je osnivač Grad Opatija i koje je za vrijeme njezina mandata stupalo u poslovne odnose s Gradom Opatijom, obvezna je prethodno zatražiti suglasnost Povjerenstva.

Slijedom navedenog, Povjerenstvo je dalo očitovanje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica zahtjeva, Grad Opatija
2. Objava na internetskoj stranici Povjerenstva
3. Pismohrana